Man word vermis na Jhb-kapingArgieffoto (Foto: SAPD, Facebook) ŉ Man wat vermoedelik tydens ŉ kaping in Johannesburg, Gauteng geskiet is, word steeds vermis. “Die man en ŉ vrou het Vrydag in ŉ Toyota Hilux gery en was op pad na OR Tambo Internasionale Lughawe toe gewapende mans hulle by ŉ verkeerslig oorval het,” het lt. Kay Makhubela, woordvoerder van die polisie, gesê. “Die kapers het die vrou vasgebind en haar in hul kombi gelaai en die Hilux afgeneem.” ŉ Paar van die kapers het met die vrou in die kombi weggery, maar was in ŉ motorongeluk betrokke in Naledi, Soweto. Niemand is tydens die ongeluk beseer nie. Die kapers het van die toneel gevlug en die vrou is later opgespoor en bevry. Sy is ongedeerd. Die vrou het later aan die polisie gesê die man is tydens die kaping geskiet. “Dit is nie duidelik of hy dood is nie,” het Makhubela gesê. “Hy word steeds vermis.” Lede van die blitspatrollie het die Hilux naby Zola, Soweto opgemerk en die motor agternagesit. Daar was ŉ skietery tussen die kapers en die polisie en een van die verdagtes is gewond. Hy is onder polisiebewaking an ŉ hospitaal geneem. Die polisie is steeds op soek na drie mans in verband met die voorval.